title: Provedbena uredba Komisije (EU) 2020/1478 оd 14. listopada 2020. o izmjeni Provedbene uredbe (EU) 2015/1375 u pogledu uzorkovanja, referentne metode pretraživanja i uvjeta uvoza u vezi s kontrolom trihinele (Tekst značajan za EGP)

text:
                  15.10.2020

                  HR

                  Službeni list Europske unije

                  L 338/7

         PROVEDBENA UREDBA KOMISIJE (EU) 2020/1478
         оd 14. listopada 2020.
         o izmjeni Provedbene uredbe (EU) 2015/1375 u pogledu uzorkovanja, referentne metode pretraživanja i uvjeta uvoza u vezi s kontrolom trihinele
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 18. stavak 8. točku (a),
         nakon savjetovanja sa Stalnim odborom za bilje, životinje, hranu i hranu za životinje,
         budući da:

                     (1)

                     Uredbom (EU) 2017/625 utvrđuju se pravila za provedbu službenih kontrola i za mjere koje trebaju poduzeti nadležna tijela u vezi s proizvodnjom proizvoda životinjskog podrijetla namijenjenih prehrani ljudi.

                     (2)

                     Trihinela je parazit koji može biti prisutan u mesu prijemljivih vrsta, kao što su svinje, i kod ljudi uzrokuje bolesti koje se prenose hranom ako konzumiraju zaraženo meso. Provedbenom uredbom Komisije (EU) 2015/1375 (2) utvrđuju se posebna pravila za službene kontrole trihinele u mesu, uključujući laboratorijsku pretragu uzoraka mesa svih svinja za klanje.

                     (3)

                     Do dobivanja nalaza pretrage na trihinelu trupovi se pod određenim uvjetima mogu rasjeći u najviše šest dijelova. Za proizvodnju određenih posebnih proizvoda dobivenih od domaćih svinja potrebno je toplo rasijecanje na više dijelova prije nego što bude dostupan nalaz pretrage na trihinelu. Stoga bi za takve posebne proizvode trebalo dopustiti rasijecanje na više dijelova pod uvjetom da je zajamčena sigurnost mesa.

                     (4)

                     Provedbenom uredbom (EU) 2015/1375 predviđeno je odstupanje od pretrage na trihinelu pri ulasku u Uniju ako svinje dolaze s gospodarstava koja su službeno priznata kao slobodna od trihinele i koja primjenjuju kontrolirane uvjete držanja. Treća zemlja može primijeniti to odstupanje samo ako je obavijestila Komisiju o primjeni tog odstupanja i ako ju je Komisija uvrstila na popis u tu svrhu.

                     (5)

                     U tom se pogledu članak 13. Uredbe (EU) 2015/1375 odnosi na treće zemlje navedene u Uredbi Komisije (EU) br. 206/2010 (3) i Odluci Komisije 2007/777/EZ (4). Delegiranom uredbom Komisije (EU) 2020/692 (5) stavljaju se izvan snage Uredba (EU) br. 206/2010 i Odluka 2007/777/EZ s učinkom od 21. travnja 2021. Stoga bi radi pojednostavnjenja u toj provedbenoj uredbi trebalo izravno navesti mogućnost utvrđivanja popisa trećih zemalja koje primjenjuju odstupanja za trihinelu.

                     (6)

                     U članku 126. stavku 2. točki (c) Uredbe (EU) 2017/625 i članku 13. Delegirane uredbe Komisije (EU) 2019/625 (6) zahtijeva se da pošiljke određenih životinja i robe budu popraćene službenim certifikatom kako bi se osiguralo da životinje i roba ispunjavaju relevantne zahtjeve utvrđene pravilima iz članka 1. stavka 2. Uredbe EU) 2017/625. Stoga je članak 14. Provedbene uredbe (EU) 2015/1375, u kojem se zahtijeva da se potvrda o pretrazi na trihinelu ili statusu gospodarstva u vezi s trihinelom umetne u službene certifikate za trgovinu domaćim svinjama unutar Unije i za ulazak u Uniju takvih svinja i njihova mesa, postao suvišan i zato bi ga trebalo izbrisati.

                     (7)

                     U poglavlju I. Priloga I. Provedbenoj uredbi (EU) 2015/1375 utvrđena je referentna metoda pretraživanja na trihinelu u uzorcima prikupljenima od trupova domaćih svinja. Međunarodna organizacija za normizaciju donijela je 2015. globalnu normu ISO 18743:2015, kojom se utvrđuje metoda pretraživanja na ličinke trihinele spp. u mišićnom stadiju u mesu pojedinačnih životinjskih trupova namijenjenih prehrani ljudi. Referentna metoda pretraživanja na trihinelu utvrđena u Provedbenoj uredbi (EU) 2015/1375 u skladu je sa zahtjevima norme ISO 18743:2015.

                     (8)

                     Stoga je primjereno zamijeniti referentnu metodu iz Uredbe (EU) 2015/1375 normom ISO 18743:2015 kako bi se referentna metoda Unije uskladila s tom globalnom normom. Time će se olakšati izvoz svinjskog mesa iz Unije bez stvaranja dodatnih zahtjeva ili opterećenja za europske laboratorije koji se koriste referentnom metodom za službene kontrole.

                     (9)

                     Budući da se Uredba (EU) br. 206/2010 i Odluka 2007/777/EZ stavljaju izvan snage tek od 20. travnja 2021., izmjena popisa trećih zemalja i obrazaca certifikata trebala bi se primjenjivati tek od tog datuma.

                     (10)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Provedbena uredba (EU) 2015/1375 mijenja se kako slijedi:

                        (1)

                        u članku 2. stavku 3. drugi podstavak briše se.

                        (2)

                        U članku 3. umeće se sljedeći stavak 5.:

                           „5.   Odstupajući od članka 2. stavka 3. i nakon odobrenja nadležnog tijela:

                                       (a)

                                       trupovi se mogu rasjeći u rasjekavaonici koja se nalazi uz klaonicu ili je odvojeni objekt, pod uvjetom:

                                                   i.

                                                   da je taj postupak odobrilo nadležno tijelo;

                                                   ii.

                                                   da se trup ili njegovi dijelovi otpremaju samo u jednu rasjekavaonicu;

                                                   iii.

                                                   da se rasjekavaonica nalazi na području države članice; i

                                                   iv.

                                                   da se u slučaju pozitivnog nalaza svi dijelovi trupa proglase neprikladnima za prehranu ljudi;

                                       (b)

                                       trupovi dobiveni od domaćih svinja mogu se rasjeći na više dijelova u rasjekavaonici u prostorijama istog objekta ili koja se nalazi uz klaonicu pod uvjetom:

                                                   i.

                                                   da je taj postupak odobrilo nadležno tijelo;

                                                   ii.

                                                   da je toplo rasijecanje potrebno za proizvodnju posebnih proizvoda;

                                                   iii.

                                                   da se u slučaju pozitivnog nalaza svi dijelovi trupa proglase neprikladnima za prehranu ljudi.”

                        (3)

                        Članak 4. mijenja se kako slijedi:

                                    (a)

                                    stavak 1. prvi podstavak zamjenjuje se sljedećim:
                                    „Trupovi navedeni u članku 2. ili njihovi dijelovi, osim onih navedenih u članku 3. stavku 5., ne smiju napustiti prostorije objekta prije nego što se utvrdi da je nalaz pretrage na trihinelu negativan.”

                                    (b)

                                    stavak 3. zamjenjuje se sljedećim:

                                       „3.   Ako se u klaonici primjenjuje postupak kojim je osigurano da nijedan dio pregledanih trupova neće napustiti prostorije objekta dok se ne utvrdi da je nalaz pretrage na trihinelu negativan i taj je postupak službeno odobrilo nadležno tijelo, ili ako se primjenjuje odstupanje predviđeno člankom 3. stavkom 5., oznaka zdravstvene ispravnosti predviđena člankom 18. stavkom 4. Uredbe (EU) 2017/625 može se primijeniti prije nego što budu dostupni nalazi pretrage na trihinelu.”

                        (4)

                        U članku 13. stavak 2. zamjenjuje se sljedećim:

                           „2.   Samo treće zemlje navedene u Prilogu VII. mogu primjenjivati odstupanja predviđena u članku 3. stavcima 2. i 3. i to nakon što obavijeste Komisiju o primjeni tih odstupanja.”

                        (5)

                        Članak 14. briše se.

                        (6)

                        U Prilogu I. poglavlje 1. zamjenjuje se sljedećim:
                        „POGLAVLJE I.

                           REFERENTNA METODA PRETRAŽIVANJA

                        Referentna metoda pretraživanja uzoraka na trihinelu jest ISO 18743:2015.”

                        (7)

                        Umeće se sljedeći Prilog VII.:

                              „PRILOG VII.

                                 Treće zemlje koje primjenjuju odstupanje iz članka 13. stavka 2.

                        ”

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Članak 1. stavci 4., 5. i 7. primjenjuju se od 21. travnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2020.

                  Za Komisiju

                  Predsjednica

               Ursula VON DER LEYEN

            (1)  SL L 95, 7.4.2017., str. 1.

            (2)  Provedbena uredba Komisije (EU) 2015/1375 оd 10. kolovoza 2015. o utvrđivanju posebnih pravila za službene kontrole trihinele u mesu (SL L 212, 11.8.2015., str. 7.).

            (3)  Uredba Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih životinja i svježeg mesa te zahtjeva veterinarskog certificiranja (SL L 73, 20.3.2010., str. 1.).

            (4)  Odluka Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (SL L 312, 30.11.2007., str. 49.).

            (5)  Delegirana uredba Komisije (EU) 2020/692 оd 30. siječnja 2020. o dopuni Uredbe (EU) 2016/429 Europskog parlamenta i Vijeća u pogledu pravila za ulazak u Uniju pošiljaka određenih životinja, zametnih proizvoda i proizvoda životinjskog podrijetla te njihovo premještanje i postupanje s njima nakon ulaska (SL L 174, 3.6.2020., str. 379.).

            (6)  Delegirana uredba Komisije (EU) 2019/625 od 4. ožujka 2019. o dopuni Uredbe (EU) 2017/625 Europskog parlamenta i Vijeća u pogledu zahtjeva koji se primjenjuju na ulazak u Uniju pošiljaka određenih životinja i robe namijenjenih prehrani ljudi (SL L 131, 17.5.2019., str. 18.).


title: Provedbena uredba Vijeća (EU) 2020/1480 od 14. listopada 2020. o provedbi Uredbe (EU) 2018/1542 o mjerama ograničavanja u pogledu širenja i uporabe kemijskog oružja

text:
                  15.10.2020

                  HR

                  Službeni list Europske unije

                  L 341/1

         PROVEDBENA UREDBA VIJEĆA (EU) 2020/1480
         od 14. listopada 2020.
         o provedbi Uredbe (EU) 2018/1542 o mjerama ograničavanja u pogledu širenja i uporabe kemijskog oružja
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2018/1542 od 15. listopada 2018. o mjerama ograničavanja u pogledu širenja i uporabe kemijskog oružja (1), a posebno njezin članak 12.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. listopada 2018. donijelo Uredbu (EU) 2018/1542.

                     (2)

                     Aleksej Navaljni, istaknuti oporbeni čelnik u Rusiji, zbog teškog zdravstvenog stanja 20. kolovoza 2020. primljen je u bolnicu u Omsku (Ruska Federacija).

                     (3)

                     Aleksej Navaljni 22. kolovoza 2020. prevezen je u Berlin (Njemačka) gdje je temeljito pregledan.

                     (4)

                     Vlada Savezne Republike Njemačke 2. rujna 2020. objavila je da je specijalizirani laboratorij Saveznih oružanih snaga pronašao dokaze da je Aleksej Navaljni otrovan nervnim bojnim otrovom iz skupine Novičok. Kako je objavljeno 14. rujna 2020., taj su nalaz naknadno potvrdili laboratoriji u Francuskoj i Švedskoj.

                     (5)

                     Europsko vijeće u svojim je zaključcima od 1. i 2. listopada 2020. osudilo pokušaj ubojstva Alekseja Navaljnog. Uporaba kemijskog oružja predstavlja ozbiljno kršenje međunarodnog prava. Europsko vijeće pozvalo je vlasti Ruske Federacije da u potpunosti surađuju s Organizacijom za zabranu kemijskog oružja kako bi se osigurala nepristrana međunarodna istraga i počinitelje privelo pravdi.

                     (6)

                     U tom kontekstu i s obzirom na stalnu prijetnju koju predstavljaju širenje i uporaba kemijskog oružja, šest osoba i jedan subjekt trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja iz Priloga I. Uredbi (EU) 2018/1542.

                     (7)

                     Prilog I. Uredbi (EU) 2018/1542 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) 2018/1542 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2020.

                  Za Vijeće

                  Predsjednik

               M. ROTH

            (1)  SL L 259, 16.10.2018., str. 12.

            PRILOG
            Sljedeće osobe i subjekti dodaju se na popis utvrđen u Prilogu I. Uredbi (EU) 2018/1542:
            A.   FIZIČKE OSOBE

                              Ime

                              Podaci o identitetu

                              Razlozi za uvrštavanje

                              Datum uvrštavanja na popis

                                       „10.

                                       Andrei Veniaminovich YARIN
                                       (Андрей Вениаминович ЯРИН)

                           Spol: muški;
                           Datum rođenja: 13. veljače 1970.;
                           Mjesto rođenja: Nizhny Tagil;
                           Državljanstvo: rusko;
                           Funkcija: načelnik Predsjedničke uprave za unutarnju politiku

                           Andrei Yarin načelnik je Predsjedničke uprave za unutarnju politiku pri Izvršnom uredu predsjednika u Ruskoj Federaciji. U okviru te funkcije zadužen je za oblikovanje i provedbu smjernica za unutarnju politiku. Andrei Yarin također je bio imenovan za člana radne skupine pri Izvršnom uredu predsjednika čija je uloga bila suzbiti utjecaj Alekseja Navaljnog u ruskom društvu, među ostalim operacijama namijenjenima njegovu diskreditiranju.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.

                           15.10.2020

                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika. S obzirom na to da je u tom uredu na visokom vodećem položaju, Andrei Yarin stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                                       11.

                                       Sergei Vladilenovich KIRIYENKO
                                       (Сергей Владиленович КИРИЕНКО)

                           Spol: muški;
                           Datum rođenja: 26. srpnja 1962.;
                           Mjesto rođenja: Sukhumi;
                           Državljanstvo: rusko;
                           Funkcija: prvi zamjenik šefa kabineta Izvršnog ureda predsjednika

                           Sergei Kiriyenko prvi je zamjenik šefa kabineta Izvršnog ureda predsjednika Ruske Federacije. U okviru te funkcije odgovoran je za unutarnje poslove, uključujući političke skupine i aktivnosti.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.

                           15.10.2020

                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika. S obzirom na to da je u tom uredu na visokom vodećem položaju, Sergei Kiriyenko stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                                       12.

                                       Sergei Ivanovich MENYAILO
                                       (Сергей Иванович МЕНЯЙЛО)

                           Spol: muški;
                           Datum rođenja: 22. kolovoza 1960.;
                           Mjesto rođenja: Alagir;
                           Državljanstvo: rusko;
                           Funkcija: opunomoćeni predstavnik predsjednika Ruske Federacije u sibirskom federalnom okrugu

                           Sergei Menyailo opunomoćeni je predstavnik predsjednika Ruske Federacije u sibirskom federalnom okrugu te je u tom svojstvu odgovoran za osiguravanje provedbe ustavnih ovlasti predsjednika, u što spada provedba unutarnje i vanjske državne politike. Sergei Menyailo također je privremeni član Vijeća sigurnosti Ruske Federacije.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.

                           15.10.2020

                           Vlasti Ruske Federacije pomno su nadzirale aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           U tim je okolnostima razumno zaključiti da je trovanje Alekseja Navaljnog bilo moguće samo uz suglasnost Izvršnog ureda predsjednika.
                           S obzirom na to da je na visokom vodećem položaju predstavnika tog ureda u sibirskom federalnom okrugu, Sergei Menyailo stoga je odgovoran za poticanje osoba i pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                                       13.

                                       Aleksandr Vasilievich BORTNIKOV
                                       (Александр Васильевич БОРТНИКОВ)

                           Spol: muški;
                           Datum rođenja: 15. studenoga 1951.;
                           Mjesto rođenja: Perm;
                           Državljanstvo: rusko;
                           Funkcija: direktor Savezne sigurnosne službe Ruske Federacije

                           Aleksandr Bortnikov direktor je Savezne sigurnosne službe Ruske Federacije i u tom je svojstvu odgovoran za aktivnosti glavne sigurnosne agencije u Rusiji.
                           Zbog svoje istaknute uloge u političkoj opoziciji Aleksej Navaljni meta je sustavnog uznemiravanja i represije koje provode država i pravosudni dionici u Ruskoj Federaciji.
                           Savezna sigurnosna služba Ruske Federacija pomno je nadzirala aktivnosti Alekseja Navaljnog tijekom njegova putovanja u Sibir u kolovozu 2020. On je 20. kolovoza 2020. teško obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.

                           15.10.2020

                           U tim okolnostima te s obzirom na to da je Aleksej Navaljni bio pod nadzorom u vrijeme kad je bio otrovan, razumno je zaključiti da je trovanje bilo moguće samo uz umiješanost Savezne sigurnosne službe.
                           S obzirom na to da je na visokom vodećem položaju u Saveznoj sigurnosnoj službi, Aleksandr Bortnikov stoga je odgovoran za pružanje potpore osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                                       14.

                                       Pavel Anatolievich POPOV
                                       (Павел Анатольевич ПОПОВ)

                           Spol: muški;
                           Datum rođenja: 1. siječnja 1957.;
                           Mjesto rođenja: Krasnojarsk;
                           Državljanstvo: rusko;
                           Funkcija: zamjenik ministra obrane Ruske Federacije

                           Pavel Popov zamjenik je ministra obrane Ruske Federacije i u tom svojstvu općenito je odgovoran za istraživačke aktivnosti. To uključuje nadzor i razvoj znanstvenih i tehničkih kapaciteta Ministarstva, uključujući razvoj potencijalnog i modernizaciju postojećeg oružja i vojne opreme.
                           Rusko Ministarstvo obrane preuzelo je odgovornost za zalihu kemijskog oružja naslijeđenog iz Sovjetskog Saveza i za njegovo sigurno skladištenje do dovršetka njegova uništenja.

                           15.10.2020

                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.

                           Budući da je Ministarstvo obrane općenito odgovorno za sigurno skladištenje i uništenje kemijskog oružja, do uporabe takvog kemijskog oružja na državnom području Ruske Federacije može doći samo zbog namjere ili nemara Ministarstva obrane i njegova političkog vodstva.
                           S obzirom na to da je na visokom vodećem položaju u Ministarstvu obrane, Pavel Popov stoga je odgovoran za pomaganje osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

                                       15.

                                       Aleksei Yurievich KRIVORUCHKO
                                       (Алексей Юрьевич КРИВОРУЧКО)

                           Spol: muški;
                           Datum rođenja: 17. srpnja 1975.;
                           Mjesto rođenja: Stavropol;
                           Državljanstvo: rusko;
                           Funkcija: zamjenik ministra obrane Ruske Federacije

                           Aleksei Krivoruchko zamjenik je ministra obrane Ruske Federacije s općenitom odgovornošću za naoružanje. To uključuje nadzor nad zalihom oružja i vojne opreme Ministarstva. Ujedno je odgovoran za njihovo uklanjanje u okviru provedbe međunarodnih ugovora za koje je zaduženo Ministarstvo obrane.
                           Rusko Ministarstvo obrane preuzelo je odgovornost za zalihu kemijskog oružja naslijeđenog iz Sovjetskog Saveza i za njegovo sigurno skladištenje do mogućeg dovršetka njegova uništenja.

                           15.10.2020”

                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.

                           Budući da je Ministarstvo obrane općenito odgovorno za sigurno skladištenje i uništenje kemijskog oružja, do uporabe takvog kemijskog oružja na državnom području Ruske Federacije može doći samo zbog namjere ili nemara Ministarstva obrane i njegova političkog vodstva.
                           S obzirom na to da je na visokom vodećem položaju u Ministarstvu obrane, Aleksei Krivoruchko stoga je odgovoran za pomaganje osobama koje su izvršile trovanje Alekseja Navaljnog nervnim otrovom Novičok ili u njega bile umiješane, što predstavlja uporabu kemijskog oružja na temelju Konvencije o kemijskom oružju.

            B.   PRAVNE OSOBE, SUBJEKTI I TIJELA

                              Ime

                              Podaci o identitetu

                              Razlozi za uvrštavanje

                              Datum uvrštavanja na popis

                                       „2.

                                       State Scientific Research Institute for Organic Chemistry and Technology (GosNIIOKhT)
                                       (Государственный научно-исследовательский институт органической химии и технологии)

                           Adresa: Shosse Entuziastov 23, 11 124  Moskva, Moskovska oblast, Rusija;
                           Telefon: +7 (495) 673 7530;
                           Telefaks: +7 (495) 673 2218;
                           Internetske stranice: http://gosniiokht.ru
                           E-adresa: dir@gosniiokht.ru

                           State Scientific Research Institute for Organic Chemistry and Technology (GosNIIOKhT) državni je istraživački institut odgovoran za uništenje zalihe kemijskog oružja naslijeđenog iz Sovjetskog Saveza.
                           Institut je u svojoj izvornoj ulozi u razdoblju prije 1994. bio uključen u razvoj i proizvodnju kemijskog oružja, među ostalim nervnog otrova sada poznatog kao „Novičok”. Nakon 1994. ista je institucija sudjelovala u vladinom programu za uništenje zaliha kemijskog oružja naslijeđenog iz Sovjetskog Saveza.

                           15.10.2020”

                           Aleksej Navaljni 20. kolovoza 2020. teško je obolio te je zaprimljen u bolnicu u Omsku u Ruskoj Federaciji. Prevezen je 22. kolovoza 2020. u bolnicu u Berlinu u Njemačkoj. Naknadno je specijalizirani laboratorij u Njemačkoj pronašao jasne dokaze, koje su potvrdili i laboratoriji u Francuskoj i Švedskoj, da je Aleksej Navaljni otrovan nervnim otrovom iz skupine Novičok. Taj je otrov u Ruskoj Federaciji dostupan isključivo državnim tijelima.
                           Do primjene nervnog otrova iz skupine Novičok stoga bi moglo doći samo zbog propusta Instituta u izvršavanju odgovornosti za uništavanje zaliha kemijskog oružja.


title: Provedbena uredba Vijeća (EU) 2020/1481 od 14. listopada 2020. o provedbi članka 21. stavka 2. Uredbe (EU) 2016/44 o mjerama ograničavanja s obzirom na stanje u Libiji

text:
                  15.10.2020

                  HR

                  Službeni list Europske unije

                  L 341/7

         PROVEDBENA UREDBA VIJEĆA (EU) 2020/1481
         od 14. listopada 2020.
         o provedbi članka 21. stavka 2. Uredbe (EU) 2016/44 o mjerama ograničavanja s obzirom na stanje u Libiji
         VIJEĆE EUROPSKE UNIJE,
         uzimajući o obzir Ugovor o funkcioniranju Europske unije,
         uzimajući u obzir Uredbu Vijeća (EU) 2016/44 od 18. siječnja 2016. o mjerama ograničavanja s obzirom na stanje u Libiji i o stavljanju izvan snage Uredbe (EU) br. 204/2011 (1), a posebno njezin članak 21. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2016. donijelo Uredbu (EU) 2016/44.

                     (2)

                     Visoki predstavnik Unije za vanjske poslove i sigurnosnu politiku 12. svibnja 2020. dao je izjavu u ime Unije u kojoj je navedeno da je Unija i dalje odlučna u tome da se u potpunosti poštuje UN-ov embargo na oružje u Libiji. Istaknuto je i da se svi napori moraju usmjeriti na osiguravanje potpune i učinkovite provedbe relevantnih rezolucija Vijeća sigurnosti UN-a, među ostalim preko kopnenih i zračnih granica s Libijom.

                     (3)

                     Vijeće je 21. rujna 2020. donijelo Provedbenu uredbu (EU) 2020/1309 (2) kojom su na popis uvrštena tri subjekta uključena u kršenje UN-ova embarga na oružje.

                     (4)

                     Vijeće je i dalje ozbiljno zabrinuto zbog stanja u Libiji, a posebno zbog djela kojima se ugrožavaju mir, stabilnost ili sigurnost Libije, uključujući kršenja UN-ova embarga na oružje.

                     (5)

                     U tom kontekstu, jednu osobu uključenu u takva djela trebalo bi dodati na popis fizičkih i pravnih osoba, subjekata ili tijela na koje se primjenjuju mjere ograničavanja iz Priloga III. Uredbi (EU) 2016/44.

                     (6)

                     Prilog III. Uredbi (EU) 2016/44 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog III. Uredbi (EU) 2016/44 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2020.

                  Za Vijeće

                  Predsjednik

               M. ROTH

            (1)  SL L 12, 19.1.2016., str. 1.

            (2)  Provedbena uredba Vijeća (EU) 2020/1309 od 21. rujna 2020. o provedbi članka 21. stavka 2. Uredbe (EU) 2016/44 o mjerama ograničavanja s obzirom na stanje u Libiji (SL L 305 I, 21.9.2020., str. 1.).

            PRILOG
            U Prilog III. Uredbi (EU) 2016/44 u dijelu pod naslovom „A. Osobe” dodaje se sljedeći unos:

                           Ime

                           Identifikacijski podaci

                           Razlozi

                           Datum uvrštenja na popis

                           „22.

                           Yevgeniy Viktorovich PRIGOZHIN
                           (Евгений Викторович Пригожин)

                           Datum rođenja: 1. lipnja 1961.
                           Mjesto rođenja: Lenjingrad (Sankt Peterburg)
                           Državljanstvo: rusko
                           Spol: muški

                           Yevgeniy Viktorovich Prigozhin ruski je poslovni čovjek s bliskim vezama, među ostalim financijske prirode, s privatnim vojnim poduzećem grupom Wagner.
                           Na taj način Prigozhin sudjeluje u aktivnostima grupe Wagner u Libiji kojima se ugrožava mir, stabilnost i sigurnost te zemlje te im pruža potporu.
                           Grupa Wagner osobito je umiješana u višestruka i opetovana kršenja embarga na oružje u Libiji uvedenog RVSUN-om 1970 (2011) i prenesenog člankom 1. Odluke (ZVSP) 2015/1333, što među ostalim uključuje isporuku oružja kao i upućivanje plaćenika u Libiju za potporu libijskoj nacionalnoj vojsci. Grupa Wagner sudjelovala je u višestrukim vojnim operacijama protiv vlade nacionalnog jedinstva koju podupire UN i doprinijela je narušavanju stabilnosti Libije i podrivanju mirnog procesa.”

                           15.10.2020


title: Provedbena uredba Komisije (EU) 2020/1497 оd 15. listopada 2020. o odobrenju L-metionina dobivenog od bakterija Corynebacterium glutamicum KCCM 80184 i Escherichia coli KCCM 80096 kao dodatka hrani za sve životinjske vrste (Tekst značajan za EGP)

text:
                  16.10.2020

                  HR

                  Službeni list Europske unije

                  L 342/1

         PROVEDBENA UREDBA KOMISIJE (EU) 2020/1497
         оd 15. listopada 2020.
         o odobrenju L-metionina dobivenog od bakterija Corynebacterium glutamicum KCCM 80 184 i Escherichia coli KCCM 80 096 kao dodatka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje L-metionina dobivenog od bakterija Corynebacterium glutamicum KCCM 80 184 i Escherichia coli KCCM 80 096 kao dodatka hrani za životinje za sve životinjske vrste. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

                     (3)

                     Zahtjev se odnosi na odobrenje L-metionina dobivenog od bakterija Corynebacterium glutamicum KCCM 80 184 i Escherichia coli KCCM 80 096 kao dodatka hrani za sve životinjske vrste i njegovo razvrstavanje u kategoriju dodataka „nutritivni dodaci”.

                     (4)

                     Europska agencija za sigurnost hrane („Agencija”) u svojem je mišljenju od 12. studenoga 2019. (2) zaključila da L-metionin dobiven od bakterija Corynebacterium glutamicum KCCM 80 184 i Escherichia coli KCCM 80 096 u predloženim uvjetima uporabe nema štetan učinak na zdravlje životinja, zdravlje ljudi ili na okoliš.

                     (5)

                     Agencija je zaključila i da je L-metionin dobiven od bakterija Corynebacterium glutamicum KCCM 80 184 i Escherichia coli KCCM 80 096 djelotvoran izvor metionina za sve vrste životinja te da bi navedeni dodatak trebalo zaštititi od razgradnje u buragu kako bi bio jednako djelotvoran za preživače i za nepreživače.

                     (6)

                     Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (7)

                     Procjena tog dodatka pokazala je da su ispunjeni uvjeti za odobrenje iz članka 5. Uredbe (EZ) br. 1831/2003. U skladu s tim trebalo bi odobriti uporabu tog dodatka kako je navedeno u Prilogu ovoj Uredbi.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Tvar navedena u Prilogu, koja pripada kategoriji dodataka „nutritivni dodaci” i funkcionalnoj skupini „aminokiseline, njihove soli i analogne tvari”, odobrava se kao dodatak hrani za životinje pod uvjetima utvrđenima u Prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. listopada 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  EFSA Journal 2019.;17(12):5917.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        mg/kg potpune krmne smjese s udjelom vlage od 12 %

                           Kategorija: nutritivni dodaci. Funkcionalna skupina: aminokiseline, njihove soli i analogne tvari

                        3c305

                        –

                        L-metionin

                           Sastav dodatka

                        prah s najmanje 98,5 % L-metionina i najvećim udjelom vlage od 0,5 %
                        ————————————————

                           Karakteristike aktivne tvari

                        L-metionin dobiven fermentacijom s pomoću bakterija Corynebacterium glutamicum KCCM 80 184  i Escherichia coli KCCM 80 096
                        Kemijska formula: C5H11NO2S
                        CAS br.: 63-68-3.
                        ————————————————

                           Analitičke metode
                            (1)

                        Za određivanje L-metionina u dodatku hrani za životinje:

                                    —

                                    Food Chemical Codex, „Monografija o L-metioninu” (identifikacija) i

                                    —

                                    ionsko-izmjenjivačka kromatografija s derivatizacijom nakon kolone i optičkom detekcijom (IEC-VIS/FLD) – EN ISO 17 180  (kvantifikacija)

                              Za određivanje metionina u premiksima:

                                    —

                                    ionsko-izmjenjivačka kromatografija s derivatizacijom nakon kolone i optičkom detekcijom (IEC-VIS/FLD) – EN ISO 17 180  i

                                    —

                                    ionsko-izmjenjivačka kromatografija s derivatizacijom nakon kolone i fotometrijskom detekcijom (IEC-VIS), Uredba Komisije (EZ) br. 152/2009 (Prilog III., F).

                              Za određivanje metionina u krmnoj smjesi i krmivima:

                                    —

                                    ionsko-izmjenjivačka kromatografija s derivatizacijom nakon kolone i fotometrijskom detekcijom (IEC-VIS), Uredba Komisije (EZ) br. 152/2009 (Prilog III., F).

                              Za određivanje metionina u vodi:

                                    —

                                    ionsko-izmjenjivačka kromatografija s derivatizacijom nakon kolone i fotometrijskom detekcijom (IEC-VIS)

                        Sve vrste

                        –

                        –

                        –

                                    1.

                                    L-metionin može se staviti na tržište i upotrebljavati kao dodatak u obliku pripravka.

                                    2.

                                    L-metionin može se upotrebljavati u vodi za piće.

                                    3.

                                    Na oznakama na dodatku i premiksima navodi se sljedeće:
                                    „Pri dodavanju L-metionina, osobito ako se daje u vodi za piće, vodi se računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                           5.11.2030.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2020/1498 оd 15. listopada 2020. o neproduljenju odobrenja aktivne tvari tiofanat-metil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  16.10.2020

                  HR

                  Službeni list Europske unije

                  L 342/5

         PROVEDBENA UREDBA KOMISIJE (EU) 2020/1498
         оd 15. listopada 2020.
         o neproduljenju odobrenja aktivne tvari tiofanat-metil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2005/53/EZ (2) tiofanat-metil uvršten je u Prilog I. Direktivi Vijeća 91/414/EEZ kao aktivna tvar (3).

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari tiofanat-metil, kako je utvrđeno u dijelu A Priloga Provedbenoj uredbi (EU) br. 540/2011, istječe 31. listopada 2020.

                     (4)

                     Zahtjev za produljenje odobrenja tiofanat-metila podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dopunsku dokumentaciju u skladu s člankom 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica pripremila je izvješće o ocjeni produljenja uz savjetovanje s državom članicom suizvjestiteljicom te ga 1. studenoga 2016. dostavila Europskoj agenciji za sigurnost hrane („Agencija”) i Komisiji.

                     (7)

                     Agencija je sažetak dodatne dokumentacije učinila dostupnim javnosti. Isto tako, Agencija je izvješće o ocjeni produljenja dostavila podnositeljima zahtjeva i državama članicama na podnošenje primjedbi te je o tome pokrenula javno savjetovanje. Agencija je zaprimljene primjedbe proslijedila Komisiji.

                     (8)

                     Agencija je 17. siječnja 2018. Komisiji dostavila zaključak (6) o tome može li se očekivati da tiofanat-metil ispunjava mjerila za odobravanje iz članka 4. Uredbe (EZ) br. 1107/2009. U zaključku je utvrđen niz razloga za zabrinutost i nedostatak podataka.

                     (9)

                     Komisija je 24. listopada 2018. Stalnom odboru za bilje, životinje, hranu i hranu za životinje dostavila nacrt izvješća o produljenju za tiofanat-metil, o kojem se raspravljalo na nekoliko sastanaka.

                     (10)

                     Dopisom od 10. srpnja 2020. podnositelj zahtjeva obavijestio je Komisiju o svojoj odluci o povlačenju zahtjeva za produljenje odobrenja tiofanat-metila.

                     (11)

                     Odobrenje tiofanat-metila stoga ne bi trebalo produljiti.

                     (12)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (13)

                     Državama članicama trebalo bi omogućiti dovoljno vremena za oduzimanje odobrenja za sredstva za zaštitu bilja koja sadržavaju tiofanat-metil.

                     (14)

                     U slučaju sredstava za zaštitu bilja koja sadržavaju tiofanat-metil, ako države članice odobre razdoblje odgode u skladu s člankom 46. Uredbe (EZ) br. 1107/2009, to razdoblje ne bi smjelo biti dulje od 12 mjeseci od datuma stupanja na snagu ove Uredbe.

                     (15)

                     Ovom se Uredbom ne sprečava ponovno podnošenje zahtjeva za aktivnu tvar tiofanat-metil u skladu s člankom 7. Uredbe (EZ) br. 1107/2009.

                     (16)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje aktivne tvari tiofanat-metil ne produljuje se.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 105. o tiofanat-metilu.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju tiofanat-metil kao aktivnu tvar najkasnije do 19. travnja 2021.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći najkasnije do 19. listopada 2021.

            Članak 5.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. listopada 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2005/53/EZ od 16. rujna 2005. o izmjenama Direktive Vijeća 91/414/EEZ radi uvrštenja klorotalonila, klorotolurona, cipermetrina, daminozida i tiofanat-metila kao aktivnih tvari (SL L 241, 17.9.2005., str. 51.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2018. Conclusion on the peer review of the pesticide risk assessment of the active substance thiophanate-methyl (Zaključak o stručnom pregledu procjene rizika od pesticida koji sadržavaju aktivnu tvar tiofanat-metil), EFSA Journal 2018.; 16(1):5133. https://www.efsa.europa.eu/en/efsajournal/pub/5133.


title: Provedbena uredba Vijeća (EU) 2020/1505 od 16. listopada 2020. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
                  16.10.2020

                  HR

                  Službeni list Europske unije

                  LI 342/1

         PROVEDBENA UREDBA VIJEĆA (EU) 2020/1505
         od 16. listopada 2020.
         o provedbi Uredbe (EU) br. 36/2012 o mjerama ograničavanja s obzirom na stanje u Siriji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i o stavljanju izvan snage Uredbe (EU) br. 442/2011 (1), a posebno njezin članak 32. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2012. donijelo Uredbu (EU) br. 36/2012.

                     (2)

                     S obzirom na ozbiljnost stanja u Siriji te nedavna imenovanja ministara sedam bi osoba trebalo dodati na popis fizičkih i pravnih osoba, subjekata ili tijela na koje se primjenjuju mjere ograničavanja iz Priloga II. Uredbi (EU) br. 36/2012. Podatke koji se odnose na 18 osoba navedene u Prilogu II. Uredbi (EU) br. 36/2012 također bi trebalo ažurirati.

                     (3)

                     Uredbu (EU) br. 36/2012 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. listopada 2020.

                  Za Vijeće

                  Predsjednik

               M. ROTH

            (1)  SL L 16, 19.1.2012., str. 1.

            PRILOG

               I.
               Sljedeće osobe dodaju se na popis naveden u odjeljku A. (Osobe) Priloga II. Uredbi (EU) br. 36/2012:

                           Ime i prezime

                           Podaci o identitetu

                           Razlozi

                           Datum uvrštavanja na popis

                           „296.

                           Talal AL-BARAZI (također poznat kao Barazi)
                           (طلال البرازي)

                           Datum rođenja: 1963.
                           Mjesto rođenja: grad Hama, Sirija
                           Spol: muški

                           Ministar unutarnje trgovine i zaštite potrošača. Imenovan u svibnju 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.

                           297.

                           Loubana MOUCHAWEH
                           (također poznata kao Lubana, Mshaweh)
                           (لبانة مشوّح)

                           Datum rođenja: 1955.
                           Mjesto rođenja: Damask, Sirija
                           Spol: ženski

                           Ministrica kulture. Imenovana u kolovozu 2020.
                           Kao ministrica u vladi suodgovorna je za nasilnu represiju sirijskog režima nad civilnim stanovništvom.

                           16.10.2020.

                           298.

                           Darem TABA’A
                           (دارم طباع)

                           Datum rođenja: 1958.
                           Mjesto rođenja: Damask, Sirija
                           Spol: muški

                           Ministar obrazovanja. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.

                           299.

                           Ahmad SAYYED (također poznat kao Alsyed, al-Sayyed, al-Sayed)
                           (أحمد السيد)

                           Datum rođenja: 1965.
                           Mjesto rođenja: Quneitra, Sirija
                           Spol: muški

                           Ministar pravosuđa. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.

                           300.

                           Tammam RA’AD (također poznat kao Tamam, Raad)
                           (تمام رعد)

                           Datum rođenja: 1965.
                           Mjesto rođenja: Al-Qusayr, Sirija ili Homs, Sirija
                           Spol: muški

                           Ministar hidrauličkih/vodnih resursa. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.

                           301.

                           Kinan YAGHI (također poznat kao Kenan, Yagi)
                           (كنان ياغي)

                           Datum rođenja: 1976.
                           Mjesto rođenja: Salmiya, okolica Hame, Sirija
                           Spol: muški

                           Ministar financija. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.

                           302.

                           Zuhair KHAZIM
                           (također poznat kao Zouhair)
                           (زهير خزيم)

                           Datum rođenja: 1963.
                           Mjesto rođenja: Ain al-Tinah, Sirija ili Latakija, Sirija Spol: muški

                           Ministar prometa. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           16.10.2020.”

               II.
               U odjeljku A (Osobe) Priloga II. Uredbi (EU) br. 36/2012 unosi koji se odnose na sljedeće osobe zamjenjuju se kako slijedi:

                           Ime i prezime

                           Podaci o identitetu

                           Razlozi

                           Datum uvrštavanja na popis

                           „56.

                        Ali (
                              ) Abdullah (
                              ) (također poznat kao Abdallah) AYYUB (
                              ) (također poznat kao Ayyoub, Ayub, Ayoub, Ayob)

                           Datum rođenja: 1952.
                           Mjesto rođenja: Latakija, Sirija
                           Spol: muški

                           Potpredsjednik Vijeća ministara i ministar obrane. Imenovan u siječnju 2018.
                           Časnik s činom generala u sirijskoj vojsci, na položaju nakon svibnja 2011. Bivši načelnik glavnog stožera sirijskih oružanih snaga. Osoba koja podupire sirijski režim i odgovorna je za represiju i nasilje nad civilnim stanovništvom u Siriji.

                           14.11.2011.

                           109.

                           Imad () Mohammad
                           () (također poznat kao Mohamed, Muhammad, Mohammed) Deeb () KHAMIS ()
                           (također poznat kao Imad Mohammad Dib Khamees)

                           Datum rođenja: 1.8.1961.
                           Mjesto rođenja: u blizini Damaska, Sirija
                           Spol: muški

                           Bivši predsjednik vlade i bivši ministar za električnu energiju.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           23.3.2012.

                           178.

                           Nizar Wahbeh YAZAJI
                           (također poznat kao Nizar Wehbe Yazigi)
                           (نزار وهبه يازجي)

                           Datum rođenja: 1961.
                           Mjesto rođenja: Damask, Sirija
                           Spol: muški

                           Bivši ministar zdravstva.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           21.10.2014.

                           180.

                           Ahmad AL‐QADRI
                           (أحمد القادري)

                           Datum rođenja: 1956.
                           Spol: muški

                           Bivši ministar poljoprivrede i poljoprivredne reforme.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           24.6.2014.

                           190.

                           Hussein ARNOUS (također poznat kao Arnus)(حسين عرنوس)

                           Datum rođenja: 1953.
                           Mjesto rođenja: Idleb, Sirija Spol: muški

                           Predsjednik vlade. Imenovan u kolovozu 2020.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.

                           24.6.2014.

                           217.

                           Atef NADDAF
                           ()

                           Datum rođenja: 1956.
                           Mjesto rođenja: okolica Damaska, Sirija
                           Spol: muški

                           Bivši ministar unutarnje trgovine i zaštite potrošača.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           218.

                           Hussein MAKHLOUF
                           (također poznat kao Makhluf)
                           ()

                           Datum rođenja: 1964.
                           Mjesto rođenja: Latakija, Sirija
                           Spol: muški

                           Ministar lokalne uprave i okoliša.
                           Bivši guverner pokrajine Damaska.
                           Kao ministar u vladi suodgovoran je za nasilnu represiju sirijskog režima nad civilnim stanovništvom.
                           Bratić Ramija Makhloufa.

                           14.11.2016.

                           220.

                           Ali GHANEM
                           ()

                           Datum rođenja: 1963.
                           Mjesto rođenja: Damask, Sirija
                           Spol: muški

                           Bivši ministar nafte i mineralnih resursa.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           222.

                           Mohammed (također poznat kao Mohamed, Muhammad, Mohammad) AL-AHMED (također poznat kao al‐Ahmad)
                           ()

                           Datum rođenja: 1961.
                           Mjesto rođenja: Latakija, Sirija
                           Spol: muški

                           Bivši ministar kulture.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           223.

                           Ali HAMOUD
                           (također poznat kao Hammoud)
                           ()

                           Datum rođenja: 1964.
                           Mjesto rođenja: Tartus, Sirija
                           Spol: muški

                           Bivši ministar prometa.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           224.

                           Mohammed Zuhair (također poznat kao Zahir) KHARBOUTLI
                           ()

                           Mjesto rođenja: Damask, Sirija
                           Spol: muški

                           Bivši ministar za električnu energiju.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           225.

                           Maamoun (također poznat kao Ma’moun) HAMDAN
                           ()

                           Datum rođenja: 1958.
                           Mjesto rođenja: Damask, Sirija
                           Spol: muški

                           Bivši ministar financija.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           229.

                           Abdullah ABDULLAH
                           ()

                           Datum rođenja: 1956.
                           Spol: muški

                           Bivši državni ministar.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           230.

                           Salwa ABDULLAH
                           ()

                           Datum rođenja: 1953.
                           Mjesto rođenja: Quneitra, Sirija
                           Spol: ženski

                           Ministrica socijalnih pitanja i rada. Imenovana u kolovozu 2020.
                           Bivša državna ministrica.
                           Kao ministrica u vladi suodgovorna je za nasilnu represiju sirijskog režima nad civilnim stanovništvom.

                           14.11.2016.

                           231.

                           Rafe’a Abu SA’AD (također poznat kao Saad)
                           ()

                           Datum rođenja: 1954.
                           Mjesto rođenja: selo Habran, pokrajina Sweida, Sirija
                           Spol: muški

                           Bivši državni ministar.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           14.11.2016.

                           239.

                           Hisham Mohammad Mamdouh AL‐SHA’AR
                           (هشام محمد ممدوح الشعار)

                           Datum rođenja: 1958.
                           Mjesto rođenja: Damask, Sirija
                           Spol: muški

                           Bivši ministar pravosuđa.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           30.5.2017.

                           277.

                           Imad Muwaffaq AL-AZAB
                           (عماد موفق العزب)

                           Datum rođenja: 1970.
                           Mjesto rođenja: okolica Damaska, Sirija
                           Spol: muški

                           Bivši ministar obrazovanja.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           4.3.2019.

                           281.

                           Mohammad Maen Zein Jazba AL-ABIDIN
                           (također poznat kao Mohammad Maen Zein Jazba Al-Abidin)
                           (محمد معن زين العابدين)

                           Datum rođenja: 1962.
                           Mjesto rođenja: Alep, Sirija
                           Spol: muški

                           Bivši ministar industrije.
                           Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                           4.3.2019.”


title: Provedbena uredba Komisije (EU) 2020/1533 оd 15. listopada 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Limone dell’Etna” (ZOZP))

text:
                  22.10.2020

                  HR

                  Službeni list Europske unije

                  L 351/1

         PROVEDBENA UREDBA KOMISIJE (EU) 2020/1533
         оd 15. listopada 2020.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Limone dell’Etna” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Limone dell’Etna” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Limone dell’Etna” potrebno je upisati u registar,

               DONIJELA JE OVU UREDBU:

            Članak 1.
            Naziv „Limone dell’Etna” (ZOZP) upisuje se u registar.
            Naziv iz prvog stavka odnosi se na proizvod iz razreda 1.6. Voće, povrće i žitarice, u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. listopada 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 204, 18.6.2020., str. 24.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).